Iruñeko kale istiluen auzia (2017)

Iruñeko kale istiluen auziak 2017an Euskal Herriko hiri horretan poliziarekin izandako istiluak epaitu zituen. Gertaerok 2017ko martxoaren 11n ATAk hiri horretan deitutako manifestazio baten ostean jazo ziren eta, ondorioz, lau gipuzkoar gazte izan ziren auzipetuak askotariko karguak leporatuta, nagusia izanik fiskaltzak egotzitako "desordena publiko terroristak"http://www.argia.eus/albistea/elkartasuna-eta-babesa-astelehenetik-aurrera-epaituko-dituzten-oreretako-gazteei.

Epaiketa Madrilgo Entzutegi Nazionalean egin zen 2018ko maiatzean, Carmen Lamela epailea buru zuela. Ikusmin handia piztu zuen Euskal Herrian, Altsasuko auzian aldi berean gertatzen ari zen bezala, "terrorismo" delitu bat egozten zelako eta horregatik Auzitegi Nazionalean egin zelako. Epaia 2018ko ekainaren 1ean plazaratu zen, Altsasuko auzikoa bezala, auziperatuei 2 urteko espetxe zigorra bana ezarrita.


 Gertaerak 
2017ko martxoaren 11n Amnistia Ta Askatasuna mugimenduak deialdia egin zuen Iruñean manifestazioa egitera, "herri eragileen aurkako eraso errepresiboak" salatzeko. Alde Zaharrean, polizia agertu zen, eta istiluak piztu ziren. Horietan, gizon bat eta hiru polizia zauritu ziren. Bestalde, 30.000 euroko kalteak izan ziren hamabi etxebizitza, denda eta banketxetan. Istiluen egunean bertan, Errenteriako hiru gazte atxilotu zituzten. Biharamunean, berriz, Beasaingo beste gazte bat. 

 Auzia 
Nafarroako Auzitegiak ukatu egin zuen 'terrorismorik' zegoela istiluotan, baina espetxeratze agindua eman zuen lauren kontra. 2017ko azarotik, baldintzapeko askatasunean zeuden epaiketaren zain.

2018ko maiatzean, epaiketa hasi zen Espainiako Auzitegi Nazionalean, Carmen Lamela epaileak zuzendua, eta José Perals fiskal lanetan jarrita, Altsasuko auziko berdinak. Fiskalak zazpi urteko espetxe zigor bana eskatu zuen. Akusazioak polizien testigantzak ekarri zituen auziperatuen kontra, eta fiskalak auziperatuen ustezko esloganak nabarmendu zituen ( "Borroka da bide bakarra", "Gora ETA" eta "Euskal presoak"), eta ondo antolatuta zeudela erasoei ekiteko. Ondorioz, fiskalak "desordena publiko terroristak" leporatu zizkien, eta zazpi urteko espetxe zigorra eskatu. Gainera, bost urteko zaintzapeko askatasuna eskatu zuen, eta 30.000 euro ordaintzea. Eskatu zuen, halaber, zauritutako gizonari 1.500 euro ematea eta zauritutako poliziei, berriz, 600 euro.

2018ko ekainaren 1ean, Espainiako Auzitegi Nazionalak lau auziperatuak (Asier Petrirena, Ruben Iglesias eta Endika Etura errenteriarrak eta Julen Pardo beasaindarra) 2 urteko espetxe kondena bana ezarri zien liskarretan parte hartzea egotzita; astungarritzat hartu ziren "objektu mingarri eta artefaktu piroteknikoak" baliatu izana. Egun berean argitaratutako Altsasuko auziko epaian bezala, baina, ez zen onartu "eraso terrorista" izatea edo ETArekin loturarik izatea, Auzitegi Nazionalak auzia bere gain horregatik hartu zuen arren.

 Erreakzioak 
Errenterian, elkartasun ekintzak egin ziren gurasoek hauspotuta. Iruñeko eta Errenteriako alkateek beren elkartasuna adierazi zieten atxilotuei.

 Erreferentziak 

 Kanpo estekak 

Kategoria:Iruñeko historia
Kategoria:Euskal Herriko gatazka 2017an
Kategoria:Euskal Herriko gatazka 2018an
Kategoria:Euskal herritarren kontrako auziak